95/545/YUTP: Yhteinen toiminta, 11 päivältä joulukuuta 1995, jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin osallistumisesta Bosnia-Hertsegovinan rauhansopimuksen täytäntöönpanorakenteisiin



Virallinen lehti nro L 309 , 21/12/1995 s. 0002 - 0002



YHTEINEN TOIMINTA, 11 päivältä joulukuuta 1995, jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin osallistumisesta Bosnia-Hertsegovinan rauhansopimuksen täytäntöönpanorakenteisiin (95/545/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan, ottaa huomioon Brysselissä 29 päivänä lokakuuta 1993 pidetyssä Eurooppa-neuvoston kokouksessa määritellyt yleiset suuntaviivat, ottaa huomioon Cannesissa 26 ja 27 päivänä kesäkuuta 1995 pidetyn Eurooppa-neuvoston kokouksen päätelmät, ja ottaa huomioon 30 ja 31 päivänä lokakuuta, 20 päivänä marraskuuta ja 4 päivänä joulukuuta 1995 pidettyjen neuvoston istuntojen päätelmät, ON HYVÄKSYNYT TÄMÄN YHTEISEN TOIMINNAN: 1. Euroopan unioni osallistuu Bosnia-Hertsegovinan rauhansopimuksen täytäntöönpanon seurantatoimiin ja vastaamalla osittain 8 ja 9 päivänä joulukuuta 1995 pidetyssä Lontoon konferensissa nimetyn korkean tason edustajan toiminnan vaatimista kustannuksista sen periaatteen mukaisesti, että kulut jaetaan oikeudenmukaisesti muiden rahoitukseen osallistuvien maiden kesken. 2. Puheenjohtajuutta hoitava valtio ilmoittaa yhdessä komission kanssa Euroopan unionin kannan Lontoon konferenssissa perustetuissa koordinointielimissä. Osallistuessaan kyseisten elinten toimintaan muut jäsenvaltiot pitäytyvät yhteisissä kannoissa. Lisäksi neuvosto toteaa, etää komissio ilmoittaa Euroopan yhteisöjen kannat. 3. Puheenjohtajuutta hoitava valtio luo tarvittavat yhteydet korkean tason edustajaan erityisesti niiden menettelyjen määrittämiseksi, joita noudattaen edustaja antaa Euroopan unionin neuvostolle rauhansopimuksen liitteessä 10 olevan II artiklan 1 kohdan f alakohdassa määrätyt säännölliset kertomukset. 4. Korkean tason edustajan toimintamenoja koskevan Euroopan unionin osuuden rahoittamiseksi myönnetään Euroopan yhteisöjen vuoden 1995 yleisestä talousarviosta 10 miljoonan ecun enimmäismäärä. Kuluja hallinnoidaan yhteisön talousarvioasioihin sovellettavia menettelyjä ja sääntöjä noudattaen. 5. Euroopan unioni osallistuu korkean tason edustajan toiminnan perusrakenteiden ja juoksevien kulujen rahoittamiseen, joihin kuuluvat korkean edustajan palkka sekä avustavasta henkilöstöstä aiheutuvat kulut, kuitenkin siten, että jonkin jäsenvaltion tai komission korkean tason edustajan käyttöön lähettämän henkilöstön palkoista vastaa asianomainen jäsenvaltio tai komissio. Jäsenvaltiot ja komissio voivat ehdottaa, että korkean tason edustajan käyttöön lähetetään yhteistyötä hoitavia henkilöitä. Määritettäessä Euroopan unionin osallistumista korkean edustajan kuluihin otetaan huomioon korkean edustajan käyttöön jäsenvaltioiden ja komission lähettämän henkilökunnan osuus koko siitä henkilökunnasta, joka kuuluu Euroopan yhteisöjen henkilöstösäännössä määriteltyä A-palkkaluokkaa vastaavaan palkkaluokkaan. 6. Tämä yhteinen toiminta tulee voimaan päivänä, jona se hyväksytään, ja sitä sovelletaan 31 päivään joulukuuta 1996. 7. Tämä yhteinen toiminta julkaistaan virallisessa lehdessä. Tehty Brysselissä 11 päivänä joulukuuta 1995. Neuvoston puolesta J. SOLANA Puheenjohtaja